'Abang besar' semakin ganas
Kuala Lumpur: Kes bersiri amukan gajah liar hingga mengakibatkan kematian mangsa terus meningkat apabila tiga individu terkorban sejak Januari lalu. Malah, sejak Januari lalu, mamalia sama turut menyerang dan menyebabkan kecederaan tiga mangsa lain. Dalam kejadian baru-baru ini, Musa Ahmad, 65, ditemui meninggal dunia di bawah talian kabel di Kampung Basung, Terengganu, dipercayai dipijak gajah di bahagian dada, kepala dan tangan.  Sementara itu pada 26 September lalu, seorang pemuda, Mohamad Syafik Yakob, 31, meninggal dunia akibat dipijak gajah di kawasan belakang Sekolah Kebangsaan (SK) LKTP Tenggaroh di Felda Tenggaroh 5 di Mersing, Johor. Ketua Pengarah Jabatan Perlindungan Hidupan Liar dan Taman Negara (Perhilitan) Semenanjung Malaysia Datuk Abdul Kadir Abu Hashim berkata, berdasarkan kajian dilakukan, serangan gajah liar terhadap manusia tidak akan berlaku tanpa alasan munasabah. "Impak konflik manusia dan gajah adalah kesan kehilangan habitat haiwan berkenaan. Ia berkait rapat perubahan guna tanah untuk aktiviti-aktiviti pertanian, perladangan, penempatan, perbandaran serta pembangunan infrastruktur. "Serangan turut boleh berlaku apabila haiwan liar itu diganggu selain wujud tindakan provokasi terhadap haiwan berkenaan. "Orang awam dinasihati tidak mengambil tindakan sendiri terhadap gajah liar bagi mengelakkan kejadian tidak diingini. Sebarang tindakan yang diambil orang awam perlulah mendapat khidmat nasihat daripada Jabatan Perhilitan selaras dengan peruntukan dalam Akta Pemuliharaan Hidupan Liar 2010 [Akta 716]," katanya. Kadir berkata, pihaknya menerima sebanyak 953 jumlah aduan berhubung kes kacau ganggu gajah liar di Semenanjung Malaysia sejak awal tahun ini. "Berdasarkan rekod dikemaskini Jabatan Perhilitan bagi tahun 2023, sebanyak 56 ekor gajah liar berjaya ditangkap dan dipindahkan.  "Kaedah tangkapan pindah gajah adalah kaedah dipraktikkan Jabatan Perhilitan bagi membantu mengatasi masalah ancaman gajah liar di Semenanjung Malaysia," katanya. Menurutnya, kaedah yang dijalankan ini adalah salah satu kaedah pengurusan in-situ hidupan liar serampang dua mata yang berkesan di mana ia bukan hanya dapat mengurangkan konflik gajah dan manusia bahkan menjamin konservasi gajah bagi jangkamasa panjang. "Bagi kes membabitkan serangan hidupan liar dikategorikan Perhilitan sebagai binatang buas, mangsa atau waris boleh membuat tuntutan Tabung Bantuan Mangsa Serangan Binatang Buas di bawah Jabatan Kebajikan Masyarakat (JKM). "Manakala bagi kes membabitkan kerugian atau kerosakan harta benda, satu bentuk bantuan kewangan secara one-off diberikan kepada penduduk kampung, komuniti setempat, Orang Asli, petani, nelayan dan penternak yang terjejas. "Bantuan diperkenalkan oleh Kementerian Sumber Asli dan Kelestarian Alam (NRES)  boleh dimohon melalui Jabatan Perhilitan," katanya. Tambahnya, anggaran populasi gajah Asia atau nama saintifiknya Elephas maximus di Semenanjung Malaysia kini antara 1,220 dan  1,677 ekor ketika ini. "Manakala populasi gajah di Sabah dianggarkan antara 1,000 dan 1,680 ekor. Bagaimanapun, saiznya agak kecil berbanding gajah yang ada di Semenanjung Malaysia.  "Bagaimanapun, populasi gajah tidak terdapat di Sarawak," katanya kepada Harian Metro. Ditanya sama ada populasi gajah di Malaysia berdepan isu kepupusan, beliau memaklumkan gajah tidak mengalami kepupusan di Malaysia berikutan ia sejenis hidupan liar yang mampu beradaptasi dengan perubahan alam sekelilingnya dan tidak mempunyai masalah dalam memilih sumber makanan. "Gajah boleh makan pelbagai jenis makanan sama ada yang tumbuh secara semula jadi atau jenis tanaman pertanian oleh manusia," katanya. Beliau berkata, berdasarkan Pelan Tindakan Konservasi Gajah Kebangsaan (2023-2030) NECAP 2.0, gajah di Semenanjung Malaysia kebanyakannya bertaburan di tiga lokasi iaitu di Kompleks Hutan Belum-Temenggor, Kompleks Taman Negara dan Kompleks Hutan Endau-Rompin. "Ia merangkumi enam negeri iaitu Kedah, Perak, Pahang, Kelantan, Terengganu dan Johor," katanya. Tambahnya, gajah Asia adalah hidupan liar darat terbesar di Semenanjung Malaysia yang mempunyai fungsi ekologinya tersendiri. "Keperluan kawasan keliaran atau habitat yang luas menjadikan gajah sebagai salah satu spesies hidupan liar utama yang perlu dilindungi. Melindungi gajah dan habitatnya secara tidak langsung akan melindungi spesies hidupan liar lain yang berada di dalam habitat yang sama. "Pelbagai langkah serta usaha konservasi sudah dan sedang dilaksanakan Jabatan Perhilitan bagi memulihara spesies Gajah di negara ini. Antaranya adalah menjalankan aktiviti pemantauan dan kawalan apabila menerima aduan daripada orang ramai.  "Perhilitan turut menjalankan aktiviti tembak halau bagi menakutkan gajah liar dan menghalau haiwan itu kembali ke dalam hutan. Operasi tangkapan dan pemindahan gajah liar ke habitat yang lebih sesuai turut dilakukan," katanya. Beliau berkata, pihaknya turut menjalankan program penguatkuasaan seperti rondaan kuatkuasa di kawasan hotspot berlakunya pemburuan haram. "Perhilitan turut menjalankan program pemantauan pergerakan kumpulan gajah liar secara pemasangan kolar satelit. Ia akan berfungsi sebagai Sistem Amaran Awal (Early Warning System) bagi mengesan pergerakan gajah liar ke kawasan pertanian atau penempatan manusia. "Kami turut membangunkan Sistem Pagar Elektrik Gajah (SPEG) terutamanya di kawasan kampung atau pertanian tradisional yang berdekatan dengan habitat utama gajah liar.  "Selain itu, Perhilitan menyediakan pelan menyelamat hidupan liar bagi mengurangkan impak pembangunan ke atas hidupan liar terutamanya gajah liar bagi projek pembangunan membabitkan pembukaan habitat gajah liar berskala besar," katanya. Sementara itu, bagi mengurangkan risiko berlakunya kemalangan jalan raya, banyak papan tanda amaran didirikan di kawasan hotspot lintasan gajah liar. "Menerusi peruntukan Rancangan Malaysia Ke-11, Projek Pembinaan Santuari Gajah Johor sudah bermula dan akan berperanan mengurangkan kadar aduan gangguan gajah liar di negeri Johor dan memberi peluang pembangunan sosio-ekonomi masyarakat setempat menerusi aktiviti eko pelancongan.  "Selain itu, Projek Pengurusan dan Pembangunan Central Forest Spine (CFS) juga banyak membantu menyambungkan rangkaian habitat gajah liar yang terpisah menerusi projek pembinaan viaduct di rangkaian ekologi utama di negeri Terengganu (Taman Negara – HSK Tembat), Pahang (HSK Sg. Yu – HSK Tanum) dan Perak (Taman Negeri Royal Belum – HSK Temengor). Manakala projek terkini pembinaan viaduct sedang dijalankan di negeri Johor yang akan menyambungkan HSK Labis Timur - HSK Mersing dan HSK Lenggor," katanya.